《送侍讲学士邓善之辞官还钱塘 其九》
元代·卢亘

昔我适吴会，日夕承欢颜。高堂乐起舞，綵服何斑斓。

东海汹波涛，西湖翠烟鬟。北归馀十年，谬迹通朝班。

家祸一朝集，音容何可攀。悲号苍穹迥，往事思日艰。

命穷时亦迫，志弱体自孱。安得腾化术，从君超人寰。

执手不忍诀，临风涕空潸。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。